ประกาศคณะกรรมการบริหารกองทุนจัดรูปที่ดินเพื่อพัฒนาพื้นที่ เรื่อง การลงทุนหาผลประโยชน์จากทรัพย์สินของกองทุน พ.ศ. 2555
ประกาศคณะกรรมการบริหารกองทุนจัดรูปที่ดินเพื่อพัฒนาพื้นที่
ประกาศคณะกรรมการบริหารกองทุนจัดรูปที่ดินเพื่อพัฒนาพื้นที่
เรื่อง
การลงทุนหาผลประโยชน์จากทรัพย์สินของกองทุน
พ.ศ. ๒๕๕๕
 

อาศัยอำนาจตามความในมาตรา ๘๑ (๒) มาตรา ๗๗ (๔) และมาตรา ๗๙ (๕) แห่งพระราชบัญญัติจัดรูปที่ดินเพื่อพัฒนาพื้นที่
พ.ศ. ๒๕๔๗ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ และมาตรา ๔๒
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการบริหารกองทุนจัดรูปที่ดินเพื่อพัฒนาพื้นที่ โดยความเห็นชอบของคณะกรรมการจัดรูปที่ดินเพื่อพัฒนาพื้นที่
จึงออกประกาศไว้ดังต่อไปนี้

ข้อ ๑ ในประกาศนี้
กองทุน หมายความว่า
กองทุนจัดรูปที่ดินเพื่อพัฒนาพื้นที่
ประธานกรรมการ หมายความว่า
ประธานกรรมการบริหารกองทุนจัดรูปที่ดินเพื่อพัฒนาพื้นที่
คณะกรรมการบริหารกองทุน หมายความว่า
คณะกรรมการบริหารกองทุนจัดรูปที่ดินเพื่อพัฒนาพื้นที่

ข้อ ๒[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ การลงทุนหาผลประโยชน์จากทรัพย์สินของกองทุนในประเทศ
ให้ลงทุนในหลักทรัพย์ที่มีความมั่นคงสูง ได้แก่
(๑) เงินฝากธนาคาร
(๒) พันธบัตรรัฐบาล ตั๋วเงินคลัง หรือพันธบัตรธนาคารแห่งประเทศไทย
(๓)
ตราสารแสดงสิทธิในหนี้ที่รัฐวิสาหกิจที่มีกฎหมายเฉพาะจัดตั้งขึ้นเป็นผู้ออก
(๔)
ตราสารแสดงสิทธิในหนี้ที่กระทรวงการคลังค้ำประกันเงินต้นและดอกเบี้ย
(๕) ตั๋วแลกเงินที่ธนาคารเป็นผู้รับรอง หรือรับอาวัล
หรือตั๋วสัญญาใช้เงินที่ธนาคารเป็นผู้รับอาวัลโดยไม่มีข้อจำกัดความรับผิด
(๖) ตราสารแสดงสิทธิในหนี้ที่ธนาคารเป็นผู้ออก
การลงทุนหาผลประโยชน์ตามความในวรรคหนึ่ง
ต้องได้รับความเห็นชอบจากคณะกรรมการบริหารกองทุน

ข้อ ๔ การลงทุนในโครงการของรัฐที่เป็นโครงการที่มีผลประโยชน์ตอบแทนต้องลงทุนในโครงการของรัฐที่เกี่ยวข้องกับการจัดรูปที่ดินเพื่อพัฒนาพื้นที่ในด้านการผังเมือง
ด้านการพัฒนาโครงสร้างพื้นฐาน หรือด้านการพัฒนาการบริการสาธารณะ

ข้อ ๕ การลงทุนหาผลประโยชน์จากที่ดินหรืออสังหาริมทรัพย์ของกองทุนให้ดำเนินการได้
ดังต่อไปนี้
(๑) ขาย แลกเปลี่ยน ให้เช่า
(๒) ร่วมลงทุนกับหน่วยงานรัฐวิสาหกิจ

ข้อ ๖ การลงทุนอื่นที่นอกเหนือจากที่กำหนดไว้ในประกาศนี้
ต้องได้รับความเห็นชอบจากคณะกรรมการจัดรูปที่ดินเพื่อพัฒนาพื้นที่

ข้อ ๗ ให้ประธานกรรมการรักษาการตามประกาศนี้
และในกรณีที่มีปัญหาเกี่ยวกับการปฏิบัติให้คณะกรรมการบริหารกองทุนเป็นผู้วินิจฉัยชี้ขาดโดยความเห็นชอบของคณะกรรมการจัดรูปที่ดินเพื่อพัฒนาพื้นที่
หากมีหลักเกณฑ์และวิธีปฏิบัติที่ไม่ได้กำหนดไว้ในประกาศนี้
ให้ถือปฏิบัติตามกฎ ระเบียบ ข้อบังคับ หรือคำสั่งของทางราชการ


ประกาศ
ณ วันที่ ๑๑ มิถุนายน พ.ศ. ๒๕๕๕
พระนาย
สุวรรณรัฐ
ปลัดกระทรวงมหาดไทย
ประธานกรรมการบริหารกองทุนจัดรูปที่ดินเพื่อพัฒนาพื้นที่










ปริยานุช/ผู้จัดทำ
๒๑ สิงหาคม
๒๕๕๕

ณัฐพร/ผู้ตรวจ
๒๑ สิงหาคม
๒๕๕๕

















































[๑] ราชกิจจานุเบกษา
เล่ม ๑๒๙/ตอนพิเศษ ๑๒๖ ง/หน้า ๒๒/๑๗ สิงหาคม ๒๕๕๕